
Az elmúlt hetek igehirdetései a gyülekezetünk azonosításával foglalkoztak – mi jellemez bennünket, keresztyén gyülekezetet, vagy esetenként mi a célunk, milyenné szeretnénk formálódni. Ha visszaemlékszünk, talán fel tudjuk idézni a fontosabb jellemzőket: szolgáló, imádkozó, befogadó, egymást szerető, megtérő, Istent imádó, szentírásnak alávetett gyülekezet. Nem tudom ti hogy voltatok vele, de bennem időnként megszólalt a lelkiismeret, és azt mondta, hogy egy adott állítás nem felel meg a teljes igazságnak, egyik vagy másik jellemvonás nem teljes az életemben. Vannak komoly hiányosságok. Pontosabban hangzik, ha úgy fogalmazok, hogy szeretnék ilyen lenni, ilyenné válni, törekszem, hogy az előbb felsorolt jellemvonások egyre inkább jelen legyenek az életemben. Itt pedig elérünk arra a pontra, ahol az őszinte hallgató azt mondja, hogy baj van. Baj van, mert valóban szeretnék ilyen keresztyénné válni, szeretném, hogy a magam részéről hozzájáruljak a gyülekezet jellemének a pozitív meghatározásához, de sajnos nem megy. Minden erőfeszítésem ellenére látok komoly problémákat, bűnöket az életemben, amiken valahogy nem sikerül túljutni. Ha esetleg a felsorolt jellemvonások nagy részét jelen látom is az éltemben, de van egy-kettő amivel sehogy sem boldogulok. Ha pedig éppen csüggedésben vagyok és nagyon negatívan látom magamat, akkor azt mondom, hogy nekem egy sem megy ezek közül. Lehet, hogy nem is vagyok megtérve? Nem is vagyok keresztyén, nem kínlódok tovább, feladom. Igen, meg lehet vizsgálni, hogy újjászülettem-e, hogy látszik-e bármilyen szinten a Szentlélek Isten munkája az életemben vagy nem. Ha nem akkor lehet Istenhez kiáltani kegyelemért, irgalomért, hogy hajoljon le hozzám és könyörüljön rajtam, mentsen meg az elveszett állapotomból. Ha azonban látjuk Isten lelkének a munkáját az életünkben, vannak kézzelfogható jelei a megtérésünknek, de ennek ellenére úgy tűnik, hogy bizonyos bűnökből nem sikerül szabadulni, nincs haladás egy-egy területen, akkor szeretnélek vigasztalni és bátorítani a felolvasott ige szavaival, gondolataival. Jézus Krisztus látja a nyomorúságodat, az elakadásodat, a bűneidet és nagy irgalmából és szeretetéből imádkozik érted. Azt kéri az Atyától, hogy szenteljen meg!  Az Atya pedig meghallgatja Jézus kéréseit, hiszen ő a tökéletes közbenjáró, aki az életét adta az övéiért, hogy a kegyelemben részesüljenek. A felolvasott igevers azért kimagasló, mert nyilvánvaló benne, hogy nem csak az akkori tanítványaiért imádkozik Jézus, hanem azokért is akik az előttük levő tanítványok szava alapján hisznek benne. Ez vagy Te, ha hitben vagy! Láthatod, hogy Jézus érted imádkozott már kb. kétezer évvel ezelőtt és most is!

1. Jézus Krisztus főpapi imájának a háttere. János evangéliuma eltér a másik három evangéliumtól abban, hogy sokkal bővebben beszámol Jézus tanítványaira fordított idejéről a szenvedése előtt. A 13-17 fejezetekben találjuk a részletes leírását ennek a pár napnak, ami virágvasárnap és nagypéntek között zajlik. Ha figyelmesen elolvassuk ezeket a részeket, akkor láthatjuk, hogy Jézus különös módon bátorítja, vigasztalja tanítványait akik kétségbe vannak esve mesterük eltávozása miatt. Annyit felfogtak, hogy hamarosan magukra maradnak, a mester eltávozik tőlük és nem mehetnek vele. Jézus azt is elmondta, hogy szenvedések, nehézségek várnak rájuk. Kétségbeejtő! Mi lesz velük? Ebben a kétségbeesésben mond sok bátorító ígéretet nekik az ő szerető Uruk. Nem nagyon értik. Vagy amikor azt hiszik, hogy értik, Jézus rámutat, hogy nem jól. Valahogy nem akar hatni rájuk a biztató, bátorító isteni ígéret, ahogy ránk sem sokszor. A beszélgetések nagy része abban a bizonyos felső szobában hangzik el, ahol együtt megeszik az utolsó vacsorát, ahonnan Júdás elindul elárulni mesterét. Aztán a tanítványok és Jézus elindulnak a Gecsemáné kert felé, és nagy valószínűséggel valahol útközben hangzik el Jézus szájából az ima, amit János lejegyzett és mi is olvashatunk, vigasztalódhatunk általa. 

Ami nagyon kiemelkedő Jézus imájából az a lelkülete a szenvedései, halála előtt néhány órával. Gondoljatok bele, Jézus tudta, hogy elérkezett a szenvedéseinek és halálának az órája! (Jn 13:1/ 17:1) Talán emlékszünk a Gecsemáné kertben való gyötrődésére. Emlékszünk, hogy Jézus a keresztre feszítés és a halál által Isten haragjának tüzét vette magára, mint a bűnösök büntetését! Lássuk meg ennek a szenvedésnek, gyötrődésnek a súlyát! Aztán lássuk meg, hogy miközben ez a végtelen rettenetes teher nehezedik a mi drága Urunkra, nem magával van elfoglalva, hanem a tanítványaira figyel és az ő szükségükről gondoskodik először. Az ő félelmüket, kétségbeesésüket látja, és nagy irgalommal szeretettel vigasztalja, bátorítja olyan ígéretekkel, gondolatokkal, amik valóságosan segíthetnek! Amikor a szavak nem nagyon segítenek, akkor a fülük hallatára elkezd imádkozni, beszél az Atyával az érdekükben, közben jár értük. Hatalmas dolog lehetett Jézust imádkozni hallani a tanítványoknak miközben értük imádkozott. És számunkra is kimagasló dolog Jézust imádkozni hallani tudva, hogy értünk is imádkozik!
2. Mit kér Jézus az imájában? Önmagában az a gondolat, hogy Jézus imádkozik értünk nagyon bátorító és vigasztaló, de még felemelőbb, ha meglátjuk, hogy miket kér. Milyen gondolatok, milyen lelkület vezérli.

a) Ha nézzük Jézus imájának az elejét akkor egyértelműen az Isten dicsősége hangsúlyos, úgy az Atya dicsősége mint a Fiú dicsősége. Jézus ismeri a fontossági sorrendet. Ez emlékeztető nekünk is!

b) Ha összesíteni akarjuk Jézus kéréseit amelyek ránk, az ő gyermekeire vonatkoznak, akkor a 17. vers tartalmazza ezt az összesítést: „szenteld meg őket az igazsággal...” Ez Jézus összesítő kérése számunkra. Az Atya szenteljen meg minket. Felelevenítve a szentség jelentését, tudjuk, hogy ez első sorban az Istennek való elválasztást, elkülönítést jelenti, továbbá a bűntől való megtisztítást és az ő dicsőítésére való alkalmassá tevést. Egyszóval azt kéri, amire a legnagyobb szükségünk van az Isten dicsőítése szempontjából. Azt kéri amit mi is szeretnénk, amiért mi is küzdünk, harcolunk. Amint már mondtam, az Úr meghallgatja Krisztus közbenjárását, és válaszol az imára. Láthatjuk, hogy valóságosan megszentelte a tanítványok életét, hatalmas munkát végzett el általuk. Legyen ez a mi reménységünk is! Persze ne feledkezzünk meg arról, hogy az ő igazságával szentel meg. Az ő igazsága pedig az ő igéje. És ne feledjük el, hogy minden eseményt felhasznál az életünkből, hogy az ő igéje által megszenteljen! Ne keserítsen el a próbák, nehézségek sokasága, ami a fő eszköz az Úr kezében a mi formáltatásunkra. Értsük meg, hogy ez a megszentelés útja. Azért vannak benne emberi életek a szentírásban és azért vannak leírva konkrét próbák, szorongattatások, hogy lássuk a példát, hogyan szentel meg az Úr. Nézhetjük Ábrahám, Dávid életét az ószövetségből, vagy Péter és Pál apostol életét az újszövetségből, ugyanolyan mélységeket, problémákat és velük együtt hatalmas szabadítást és megszentelést látunk, amiben megdicsőül az Úr. 

c) Az ige lebontja a megszentelést további fontos összetevőkre amiket az Úr munkál bennünk, amikért Jézus imádkozik. A szentségnek az egyik legfontosabb megnyilvánulása, amiért Krisztus könyörög az nem más mint az egység (11.v/ 21.v/ 22.v/ 23.v) Nagyon hangsúlyosan imádkozik Jézus és többször megismétli a kérését, hogy az Atya munkálja bennünk az egységet az ő fiával Jézussal, önmagával az Atyával és egymással. Az Atya, a Fiú és hívők közössége mellett az egységnek az is a szerepe, hogy a világ elhiggye, hogy Jézust az Atya küldte, hogy ő a megváltó. Tudjuk, beismerjük, egységre igen nagy szükségünk van, de ugyanakkor milyen nehéz megvalósítani. Ezért óriási vigasztalás, hogy Krisztus hangsúlyosan imádkozik az egységünkért. És ha ő imádkozik akkor formál is minket ebbe az irányba. Ne feledjük, az egység nem egyformaságot jelent, hanem Krisztusra tekintést és neki való odaszánást, hogy használjon az ő terve és akarat szerint. Azt jelenti, hogy a közös cél érdekében alávetjük magunkat az Ő akaratának. Ebben kell egységben lennünk!

d) Krisztus könyörög az Atyához, hogy tartson (11.v) meg minket, az ő gyermekeit az ő nevében. Kéri, hogy őrizzen (15.v) meg a gonosztól, miközben használ ebben a bűnös világban. Az Úr imáját juttatja eszünkbe – szabadíts meg a gonosztól. Amire tanított Jézus imádkozni, azt ő is kéri nekünk. 

e) Egy további kérését Jézusnak a 24.v-ben olvashatjuk. Azt akarja, hogy ahol ő van, mi is ott legyünk vele, a dicsőségben! És az Atya meghallgatja Krisztusnak ezt a kérését is. Megígérte, hogy magához vesz, hogy eljön közénk és velünk lakozik (Jel 21:3) 

f) Még sok fontos gondolat van az imádságban, nincs idő mindeniket részletesen megvizsgálni, de szeretném kiemelni a 13. verset, Jézus szándékát, hogy teljes legyen az örömünk és a 19 verset, amelyben Jézus elmondja, hogy ő odaszenteli, oda adja az életét váltságul helyettünk, hogy ez legyen a megszenteltetésünk alapja és egyben a pecsétje, biztosítéka. Végül fontos gondolat, hogy Jézus akként küld el (18.v) a világba minket, amint őt küldte az Atya. Ebben láthatjuk az ő értünk való közbenjárását a misszió, a bizonyságtétel terén. Már említettük az egység kapcsán, hogy ez fontos eleme a keresztyén bizonyságtételünknek. De emellett, az a gondolat, hogy Jézus úgy küld bennünket, ahogy az Atya küldte őt azt is jelenti, hogy felruház az ő kegyelmével, Lelkének erejével arra a feladatra amivel megbíz. 
3. Hogyan élhetünk helyesen ezzel a vigasztalással? A keresztyén életünk nagy problémája az egyensúly hiánya. Folyamatosan valamilyen véglet irányába billenünk el. Vagy nagyon a saját cselekedeteinkre, erőlködésünkre, teljesítményünkre koncentrálunk és aztán elkeseredünk a sikertelenség, a kudarc miatt, vagy teljesen hátradőlünk és semmit sem akarunk tenni a kegyelemre nézve. Ha Jézus imádkozik értünk, ha ilyen fontos dolgokat kér és az Atya megadja ezeket, akkor mi nem teszünk semmit… Ez is véglet. Bizonyára Jézus azért is imádkozik, hogy értsük meg helyesen és alkalmazzuk helyesen az ő szavát. Azért olvassuk az igét és imádkozzunk, hogy ő használja fel ezeket a kegyelmi eszközöket, lelki erőforrásokat az életünkben a lelki formálódásra, a megszentelésre, a szolgáltra való készségre, a szívünk felbátorítására! Tehát lássuk meg a kegyelmi eszközök fontosságát és teljes szívünkből harcoljunk a velük való helyes biblikus élésért! Értsük meg, hogy a Szentlélek az ige, az ima, az igehirdetés, a testvéri közösség eszközét használja arra, hogy megszenteljen, hogy elvégezze az egységet közöttünk és hogy felbuzdítson az életünk odaszánására. Ehhez tegyük hozzá a hitet, a meggyőződést, hogy Jézus imádkozik, könyörög értünk és az Atya meghallgatja az ő könyörgését és elvégzi a bennünk elkezdett munkát. És nézzünk az újszövetségi hívők, mártírok, misszionáriusok és egyszerű keresztyének sokaságára, akikről olvashatunk, akiknek az életét láthatjuk és meggyőződhetünk, hogy az Úr tényleg elvégezte!
Térjünk a vissza a gyülekezetünkhöz és teljes reménnyel haladjunk tovább az Úr útján bízva, hogy ő a mi gyülekezetünket is szolgálatkésszé, imádkozóvá, befogadóvá, szeretetteljessé teszi! Ámen.

